‘पुलिसआ बुयोब्लालाय खरदा, हारांगा आरो माखनमोना बोरै मैगं-मैला लाबोखो? माथो गारि लालायनानै सरखारनि मैगं फानफैदोंनो….? थांफै माबार, दामाइनि बेदर मोनजायैआबो गोबाव जाथारबाय….,‘ब्रयलार’खौनो इसे लाबोफा मोनबाय बायोबा। रैमालिआबो ‘निरामिस’ जानो हालानो।‘ बिसिनि खोथायाव थुफ्राया दिउ दिउ रागा जोंखांदोंमोन। ‘मावग्रा मानसिफोरानो ओंखाम ख़ब’सेनि थाखाय जाबायदों खाराव-माराव, बुथुवा-अलसिया फोरासो नायगिरबायदों लोंनाय-जानायाव गोथाउ गोथाउ। ओंखाम सोमजानानै थानो सोलों सालिफोर….’ होननानै थुफ्राया बुंथार बायमोन नाथाय सालाइ बिजौआव खुनुमथै थाबथानायसै। बियो खर’खौ हाव हाव मोनदों होननानै बिसोनायाव दुमफ्ला गोलैना थाहैबाय। बिसि लम्बारिया बेखौ नुनानैबो थुफ्राखौ मा जादों, मा बेरदों जेबो उदिस लाफिनाखिसै। अनगायै बियो थुफ्राखौ माबा माबि बखि बखि ‘ओंखाम गोजा जानो हाया आं’ होननानै खरसायाव थानाय खुस्रा फैसाफोरखौ बुथुमनानै गलायावसो दाउदै लायनो ओंखार लांबाय। बोथोरजों, गाव गावनि थासारिजों सोलिनो रोङै बिसि आरो बिबोनांनि सायाव थुफ्राया जोबोर रागा जोंदोंमोनब्लाबो जेबो बुंफिनाखिसै। बियो जिउनि खास्रि-बिस्रि मोगथांखौ दान्दिसे बावगारलांनो साननानै मेगनखौ मिसिब थाबथारबाय। देहानि मेंनाय आरो गोसोनि दुखुजों दसे उनावनो बियो दो उन्दुलांनायसै।